ຜູ້ໂຈມຕີ ໃນອັຟການິສຖານ ຍິງສັງຫານ ທະຫານເນໂຕ້
ຜູ້ໂຈມຕີທີ່ໃສ່ເຄື່ອງແບບທະຫານອັຟການິສຖານ ຍິງສັງຫານ ທະຫານກຳລັງປະສົມຄົນນຶ່ງ ໃນພາກຕາເວັນອອກຂອງປະເທດ
ອົງການເນໂຕ້ກ່າວວ່າ ຜູ້ໂຈມຕີຄົນນຶ່ງທີ່ໃສ່ເຄື່ອງແບບທະຫານອັຟການິສຖານໄດ້ຍິງປືນເຂົ້າ ໃສ່ກຳລັງປະສົມ ເປັນເຫດໃຫ້ທະຫານກຳລັງປະສົມຄົນນຶ່ງເສັຍຊີວິດ ກຸ່ມພັນທະມິດເນໂຕ້ກ່າວວ່າ ການໂຈມຕີດັ່ງກ່າວມີຂຶ້ນໃນວັນສຸກມື້ນີ້ ໃນພາກຕາເວັນອອກ ຂອງອັຟການິສຖານ ຖະແຫຼງການຂອງອົງການເນໂຕ້ບໍ່ໄດ້ລະບຸໃຫ້ຊາບວ່າທະຫານທີ່ຕາຍເປັນຄົນຊາດໃດ ນອກ ນັ້ນກໍບໍ່ມີຂ່າວຄາວໃດໆເທື່ອກ່ຽວກັບສະພາບຂອງມື້ປືນຄົນນີ້ ອົງການຂ່າວເອພີລາຍງານວ່າ ກຸ່ມຕາລີບານໄດ້ອ້າງເອົາຄວາມຮັບຜິດຊອບໃນການໂຈມຕີມື້ ນີ້ ເຫດຮ້າຍດັ່ງກ່າວ ແມ່ນນຶ່ງໃນການໂຈມຕີຫຼາຍໆຄັ້ງເມື່ອບໍ່ດົນຜ່ານມານີ້ທີ່ທະຫານອັຟການິສ ຖານ ຫຼືບໍ່ກໍພວກກະບົດປອມໂຕເປັນທະຫານອັຟການິສຖານ ຍິງປືນເຂົ້າໃສ່ທະຫານອົງການ ເນໂຕ້ ໃນຕົ້ນເດືອນນີ້ ອົງການເນໂຕ້ກ່າວວ່າ ກຳລັງປະສົມໄດ້ສັງຫານຜູ້ຊາຍຄົນນຶ່ງທີ່ໃສ່ເຄື່ອງແບບ ທະຫານອັຟການິສຖານຫຼັງຈາກຊາຍຄົນນີ້ໄດ້ຍິງປືນເຂົ້າໃສ່ທະຫານກຳລັງປະສົມຈຸນຶ່ງຊຶ່ງເປັນ ເຫດໃຫ້ທະຫານຄົນນຶ່ງເສຍຊີວິດ ໃນເດືອນເມສາຜ່ານມາ ທະຫານອັຟການິສຖານອີກຄົນນຶ່ງກໍໄດ້ຍິງສັງຫານທະຫານອະເມຣິ ກັນ ທີ່ແຂວງການດາຮາໃນພາກໃຕ້ຂອງປະເທດ ເຫດຮ້າຍເຫຼົ່ານີ້ພາໃຫ້ມີຄວາມວິຕົກກັງວົນ ກ່ຽວກັບຄວາມປອດໄພຢູ່ໃນອັຟການິສຖານໃນ ເວລາທີ່ກຳລັງສູ້ລົບຂອງນາໆຊາດພວມກະກຽມທີ່ຈະຖອນອອກໄປຈາກປະເທດດັ່ງກ່າວ ກຳລັງນາໆຊາດມີກຳນົດທີ່ຈະມອບໂອນຄວາມຮັບຜິດຊອບ ໃຫ້ແກ່ທະຫານອັຟການິສຖານ ພາຍໃນປີ 2014 ຊຶ່ງເປັນກຳນົດເສັ້ນຕາຍໃນການຖອນທະຫານນາໆຊາດ